અમદાવાદ શહેરમાં એ વખતે બૅન્કની સીત્તેર જેટલી શાખાઓ હતી. તેમની દર પંદર-વીસ દિવસે બદલી કરી દેવામાં આવતી. ક્યારેક તો એ સમયગાળો એક અઠવાડિયા કરતા પણ ઓછો હોય. એમ કરતા એ પચાસેક જેટલી શાખાઓમાં છૂટક છૂટક નોકરી કરી ચૂક્યા હતા. મને યાદ છે કે એકવાર તેમની સાથે કામ કરતા એક ઓફિસર સાથે અમદાવાદમાં કોણે કેટલી બ્રાન્ચમાં કામ કર્યું છે તેની ચર્ચા ચાલતી હતી. આમ તો ખુદને બીજાથી ચઢિયાતા સાબિત કરવાની ‘નંબર ગેમ’ હતી. પેલા ભાઈની સરખામણીએ પપ્પાની બ્રાન્ચ સંખ્યા ઓછી થઈ. જો કે એમણે છેલ્લો દાવ નાંખતા હોય તેમ પેલા ભાઈને પૂછ્યું કે, ‘તમે મીઠાખળી બ્રાન્ચમાં કામ કર્યું છે?’…‘ત્યાં કેવી રીતે કામ કર્યું હોય? એ તો વુમન સ્પેશ્યલાઇઝ્ડ બ્રાન્ચ છે.’ પપ્પાએ જવાબ આપ્યો કે ‘મેં તો ત્યાં ય કામ કર્યું છે. લોકલ મૅનેજમેન્ટે પંદર દિવસ – મહિના માટે મને ત્યાં પણ ડેપ્યુટેશન / Deputation પર મૂક્યો હતો.’